google/wiki40b huggingface dataset:
Stridsvest

En stridsvest er en vest som brukes av en soldat for å bære med seg nødvendig utstyr på kroppen. Vesten har lommer eller festemidler for lommer, noen ganger i tillegg til annet bæreutstyr som løkker og kroker. Forgjengeren til stridsvesten var kryssreimer og bandolær.
Den norske forsvaret bruker flere forskjellige modeller stridsvester. Den vanligste kom under programmet Soldat 2000 og heter CV1. Den blir med start i 2010 erstattet med M-10 som er MOLLE-kompatibel. Leveransen vil være i samme farge som den brune nyansen i norsk skogkamuflasje.
Eksempler på komponenter som hektes på stridsvesten er feltflaske, feltspade, magasintasker, vernemaske og pistol.
Kvinnen som kledte seg naken for sin elskede

Kvinnen som kledte seg naken for sin elskede er en roman av den norske forleggeren Jan Wiese, utgitt i 1990 på Gyldendal.
Romanen ble i en Dagbladet-serie sommeren 2006 kåret til en av de 25 beste romanene fra de siste 25 år.
Pukapuka

Geografi

Pukapuka er en atoll med tre småøyer, Pukapuka eller Wale, Kavata (Kotawa) og Ko (Koe), som til sammen har et areal på 1,3 km². Høyeste punkt er 30 moh. De tre småøyene er bundet sammen av brede korallrev.
Pukapuka ligger 715 nautiske mil fra Rarotonga og 48 nautiske mil fra Nassau.

Historie

Innbyggerne kom opprinnelig fra Samoa på 1300-tallet. Kulturen og språket på Pukapuka reflekterer dette. Utgravninger viser imidlertid at det har bodd mennesker her siden 400-tallet. 
Spanjolen Álvaro de Mendaña ble i 1595 første europeer som kom til øya. I 1765 kom John Byron på det britiske skipet HMS «Dolphin» over den igjen. Byron ga øya navnet Danger Island på grunn av revet og de høye bølgene som gjorde at han ikke fikk gått i land.
Storbritannia annekterte øya i 1892. USA gjorde krav på Pukapuka som en av guanoøyene. Kravet ble oppgitt ved traktaten USA og Cookøyene undertegnet i 1980.

Samfunn

Folketellingen i 2011 viste et innbyggertall på 451. I 1902 bodde det 505 mennesker på øya. Etter en nedgang, økte folketallet fra 1920-årene til 797 i 1981. Folketallet har deretter sunket.
Folket bor i tre landsbyer på den nordlige øya, Pukapuka (Wale). På de to andre øyene bor det ingen, de brukes kun til dyrking av mat. Viktige matkilder er skalldyr, som er sesongavhengig, og lokale frukter. 
I likhet med på naboøya Nassau er språket pukapukansk, et språk som er i slekt med samoansk.
Pukapuka fik i 1993 flyplass. Den 1550 meter lange rullebanen ble anlagt på den sørligste av de tre småøyene i atollen.
Jotun (konsern)

Jotun i dag

To av Jotuns fire divisjoner ledes fra Dubai. 
Bedriften er delt inn i fire divisjoner; Jotun Coatings; Jotun Paints; Jotun Dekorativ og Jotun Powder Coatings.
Verdens poesidag

Verdens poesidag er en FN-dag som markeres den 21. mars hvert år, etter at den ble innført av UNESCO i 1999. Formålet med dagen er å skape oppmerksomhet rundt lesing, skriving, publisering og læring av poesi over hele verden.
Fjøsanger

Fjøsanger er et område i Bergen, på grensen mellom bydelene Fana, Fyllingsdalen og Årstad. Fjøsanger ligger ved foten av Løvstakken og den nordlige enden av Nordåsvannet, og hørte opprinnelig til Fana kommune.
På Fjøsanger ligger Fjøsanger hovedgård og Langeskogen, som er et populært turområde, med treningsbane for Bergens Bueskyttere. Området har også en del småhusbebyggelse og næringsvirksomhet. Like ved ligger kongeboligen Gamlehaugen.
Fjøsanger er et trafikknutepunkt hvor hovedinnfartsåren til Bergen fra sør (Fjøsangerveien og motorveien Fritz C. Riebers vei) forenes med kryssende hovedveier (Straumeveien og Statsminister Michelsens vei).
Fjøsanger er en del av grunnkretsene Kråkenes (Fyllingsdalen bydel) og Storetveit (Fana bydel) i Bergen kommune.
Boksing under Sentralamerikanske og karibiske leker 1935

Boksing under Sentralamerikanske og karibiske leker 1935. Boksing var en av fjorten sporter i de tredje sentralamerikanske og karibiske leker som ble arrangert i San Salvador i El Salvador i perioden 16. mars til 5. april 1935. Det var første gangen som boksing var med i de sentralamerikanske og karibiske leker. Det ble konkurrert i åtte vektklasser, kun for menn. Mexico ble beste nasjon med fem gullmedaljer foran Cuba med to.
Changxing kullkraftverk

Changxing kullkraftverk er et kullkraftverk i provinsen Zhejiang, i det østlige Kina. Det har en installert produksjonskapasitet på 1.450 MW. Operatør er China Huaneng Group Co Ltd.
Doggerland

Doggerland er et geografisk navn som er i ferd med å tas i bruk om et landområde som ikke lenger eksisterer. Nordsjølandet eller Nordsjøfastlandet er andre ord som har vært brukt (og stadig brukes) om det samme geografiske området, som i dag er bunnen av Nordsjøen. Nordsjøen er et grunt hav, store deler er mindre enn 50 meter dypt.
For steinaldermenneskene i Nordvest-Europa var dette et virkelig landområde med bosetning. Det har vært fremsatt hypoteser om at de kom fra Doggerland, de første menneskene som bosatte seg i det som i dag er Norge.

Doggerland sank i havet

Issmelting, bl.a. i Nord-Amerika og Grønland, og landheving i Skandinavia førte til at havnivået øket sterkt i perioden 9000 til 6000 år før vår tid. Doggerland sank i havet, og det gjorde også deler av sørvestlandet, som nå er havbunn utenfor Lista og Jæren. For omtrent 7800 år siden ble siste rest av Doggerland overskyllet av havet.
Forskere ved Imperial college i London presenterte i 2014 teorien om at Doggerland ble utslettet da Storeggaraset, et undersjøisk ras ute i Norskehavet for 8100 år siden, utløste en gigantisk tsunami. I september 2015 annonserte arkeologer ved Universitetet i Bradford at de vil bruke dyphavsteknologi og hente ut DNA fra dyr og planter som befant seg på Doggerland.
EM i curling 1988

Curling-EM 1988 ble arrangert 6. desember – 10. desember 1988 i Perth Ice Rink i Perth i Skottland.
Det deltok 14 lag for herrer og 12 lag for kvinner.
Arne Weel

Karriere

Arne Weel ble født i Århus, men debuterte på scenen i København i 1908 og spilte i de følgende år på Dagmarteatret, Casino og 1914-28 på Scala-Teatret, alle i København. På Scala fikk han stor suksess og spilte blant annet operetter og revy. Han prøvde seg også på iscenesettelse. I en av revyene sang han det, som skulle bli hans kjenningsnummer: Du gamle måne. Blant hans roller kan nevnes Klint i Genboerne og Herløv i Eventyr på Fodrejsen, og han var også med i danmarkspremieren på No No Nanette på Casino.
Engasjementet på Scala var ikke kontinuerlig, og Arne Weel var derfor også på turne i denne periode, i tillegg gjestet han flere teatre i hovedstaden, i utkantene av Danmark og i nabolandenes hovedsteder. Fra 1930 ble han direktør for Riddersalen, hvilket han var i tre perioder: 1930-33, 1940-41 og 1947. Innimellom var han sjef for Nørrebros Teater, Dagmarteatret, Frederiksberg Teater, Det Ny Teater og turneteatre. 
I 1952 overtok han ledelsen av Alléscenen, som han skaffet kunstnerisk, men ikke økonomisk suksess. Et underskudd betød, at han forlot dette teateret i 1959 og aldri mer ble teatersjef. I stedet viet Weel seg til regi og skuespill, i en lang periode på Ålborg Teater. Mot slutten av sin karriere fikk han en del TV-oppgaver som skuespiller.
Ved siden av teateret medvirket Arne Weel i en del stumfilmer og enkelte lydfilmer, og hadde også regien for noen få filmer.
I flere år forsøkte han å få en kinobevilling, noe som aldri lykkes.

Filmografi (utvalg)

Ut over de nevnte filmer var Weel involvert i flere ikke-danske filmer.
Vinje kirke (Hemne)

Tidligere kirker

Kirken var opprinnelig viet til St. Andreas. I 1674 ble kirken beskrevet som så skrøpelig at den måtte rives, og sommeren etter ble nytt kirkebygg oppført. Gerhard Schønning besøkte stedet i 1773 og laget en tegning av daværende kirke. Det var en enkel langkirke med kor i tilbygg og ifølge Schønnings tegning hadde den takrytter og små vinduer. Våpenhuset er ikke synlig på Schønnings tegning.
Rebellin Linux

Rebellin er en Linuxdistribusjon som er basert på Debian. Distribusjonen har som formål å være brukervennlig for nybegynnere av Linux. Den kommer i to utgaver: "Synergy" som bygger på Debians siste stabile utgave, og "Adrenalin" som er basert på Debians ustabile grein.
Begge utgaver benytter skrivebordsmiljøet GNOME som standard. Og fra versjon 2.5 er også MATE tilgjengelig.
Rebellin er laget for 32-biter og 64-biter x86.
Første versjon ble lansert 19. august 2012. Siste versjon er versjon 3.0 fra 9. mai 2016.
NM i bryting 1987

NM i bryting 1987 ble arrangert i Drammen 14.-15. mars (menn) og Larvik 12. januar (kvinner). Kongepokalen ble vunnet av Jon Rønningen.
Kvinner var med i NM for første gang.
Alliance for Arab Women

Alliance for Arab Women eller Alliansen for arabiske kvinner (AAW) er en frivillig organisasjon med hovedbase i Egypt. Organisasjonen fungerer som en paraplyorganisasjon for et stort nettverk av mindre frivillige organisasjoner, og samarbeider med andre egyptiske og arabiske organisasjoner for å sikre kvinners rettigheter. Organisasjonen arbeider med å sikre grunnleggende sikkerhet for arabiske kvinner gjennom å påvirke politikk og lovgivning, og gjennom å tilby tjenester og programmer innenfor menneskerettighetene. 
AAW ble registrert hos det egyptiske sosialdepartementet i 1987 under lov nr. 154, og ble re-registrert i henhold til lov nummer 184 av 2000. AAW har siden 1996 spesiell konsultativ status i FNs økonomiske og sosiale råd. Organisasjonen ble valgt som koordinator for arabiske frivillige organisasjoner til å forberede og delta i den fjerde internasjonale konferansen om kvinner i Beijing i 1995, for å levere den arabiske NGO-uttalelsen i FNs generalforsamling i 2000.
AAW har sekretariatet sitt i Kairo, og filialer i øvre og nedre Egypt. Organisasjonens generalforsamling omfatter 100 medlemmer. Forsamlingen består av både menn og kvinner fra ulike arabiske land, som alle arbeider for å sikre kvinners grunnleggende rettigheter.

Prosjekter

Over hele Egypt har AAW siden 1987 initiert og gjennomført mer enn 70 prosjekter som omhandler menneskerettigheter og kvinners rettigheter. Organisasjonen tar sikte på å hjelpe en rekke samfunnsgrupper, både lokalt, nasjonalt og internasjonalt. 
De viktigste satsingsområdene er fattigdom, helse, politisk deltakelse, utdanning, redusering av vold og kvinner i arbeidslivet.
Videre gjennomfører AAW også prosjekter for entreprenørskap og sysselsetting, miljø, kunst og kultur, samt kapasitetsbygging for lokale egyptiske NGOer.
Strømsbu videregående skole

Historie

Skolen hadde ved avviklingen to avdelinger, en avdeling på Strømsbu, som tidligere var delt i Arendal Husmorskole og Arendal Yrkesskole, og en avdeling på Fløyheia, som tidligere var Arendal Sjømannsskole som besto av Arendal Kokk- og Stuertskole, Arendal Maskinistskole, Arendal Navigasjons- og Radioskole og Arendal Tekniske Fagskole.

Arendal Husmorskole

Husmorskolen ble startet i 1925 i midlertidige lokaler i Nesbakken i Arendal med 12 elever, etter initiativ fra Arendal Husmorforening. Arendal kommune overtok skolen i 1939, og skolen gikk over til Aust-Agder fylkeskommune i 1964. På 1960-tallet byttet den navn til «Arendal fagskole i husstell», men gikk i ti-år etter dette fremdeles på folkemunne under navnet Arendal Husmorskole. Fra 1930 til 1976 holdt skolen til på Langsæ gård, og den flyttet så til nye lokaler på Strømsbu, hvor den etter hvert ble en del av det videregående skolesystemet og fikk navnet «Strømsbuveien videregående skole». Skolen ble slått sammen med Arendal Yrkesskole 1. august 1994, og fikk navnet «Strømsbu videregående skole».

Arendal Yrkesskole

Skolen ble etablert i 1937 i en brakke på Strømsbusletta som et snekkerkurs for arbeidsledig ungdom. Under andre verdenskrig ble kurset utvidet med en mekanisk grunnkursklasse i bilverkstedet til Henning Stæger-Holst i Engekjærdalen i Barbu. Etter krigen ble de to klassene sammenslått under en administrasjon og fikk navnet «Arendal Yrkesskole». Skolen fikk nye lokaler på Strømsbu i 1962. Samtidig overtok Aust-Agder fylkeskommune skolen. Det kom så nye bygg til i 1964 og 1976. 1. august 1994 ble skolen slått sammen med «Strømsbuveien videregående skole» og fikk navnet «Strømsbu videregående skole».

Nedlegging

I 2012 ble skolen nedlagt og erstattet av den nybyggede Sam Eyde videregående skole på Myra.

Arkivene

Arkivene etter Strømsbu videregående skole og dets forløpere befinner seg på Kuben i Arendal.
Hans Jacob Nørregaard

Karrière

Han studerte ved Krigsskolen og Den militære høyskole. Han ble sekondløytnant 1851, premierløytnant i Christianssandske Infanteribrigade 1854, premierløytnant i Artilleribrigaden 1858, stabskaptein 1867, artillerikonstruktør 1868, kaptein 1875 og oberstløytnant i Armeen og sjef for Trænkorpset 1888.
Han ble kammerjunker ved hoffet i 1855, ble ordonnansoffiser i 1859 og ble adjutant for kong Karl IV i 1866. Han var også medlem av Kungliga Krigsvetenskapsakademien. Han publiserte flere artikler i Norsk Militært Tidsskrift. Han var medlem av patentkommisjonen 1886–1899, geværkommisjonen og andre militære utvalg. Han var også lærer ved Krigsskolen 1879–1889. Han var direksjonsmedlem i Christiania Militære Samfund og var dets formann 1888–1890.
Han var sønn av artillerikaptein og understallmester ved Det kongelige hoff Paul Ludvig Rudolf Nørregaard (1804–34) og Sarine Pauline Bølling (1808–1899). Etter at faren døde 30 år gammel, ble moren gift i andre ekteskap med legen Jens Johan Hjort.
Han var gift med Elisabeth Sophie Dorothea Henriette Wegner (1838–1906), datter av godseier og verkseier Benjamin Wegner og Henriette Seyler. Svigermorens familie eide Berenberg Bank. De var foreldre til krigskorrespondenten Benjamin Wegner Nørregaard (1861–1935), vinhandler og konsul i Tarragona Ludvig Paul Rudolf Nørregaard (1863–1928) og høyesterettsadvokat Harald Nørregaard (1864–1938), som grunnla det som i dag er Advokatfirmaet Hjort, og Johan Hjort Nørregaard (f. 1864).
Han er begravet på Vår Frelsers gravlund. Tittelen oberst er benyttet på gravminnet.
Amiens

Historie

Byens keltiske navn var Samarobriva (Broen over Somme), i romertiden ble den forandret til Samarobriva Ambianorum (romersk navn for gallere: Ambiani). Firmin av Amiens var en misjonsprest i område rundt Amiens. Tradisjonelt blir han regnet som den første biskopen i byen (301)og led martyrdøden ved halshogging i 303. I tradisjonen var det ved Amiens byport Martin av Tours delte sin kappe med en tigger (vinter 338/339).
Etter romertiden klarte byen å holde seg en stund takket være store bymurer, men ble flere ganger erobret i folkevandringstiden. Byens sjuende biskop var den hellige Honoratus of Amiens på 600-tallet. Normanner erobret byen 859 og 882. På 1100-tallet fikk Amiens bystatus og ble anerkjent av den franske kongen. I perioden 1435-1477 var byen en del av Burgund før den falt tilbake til Frankrike. 
På 1700- og 1800-tallet hadde byen økonomisk fremgang gjennom sin tekstilindustri og ble særlig kjent for velurstoffer. På 1900-tallet ble bymurene revet til fordel for jernbanen. Under første verdenskrig var frontlinjen til dels nær byen og artillerigranater traff den regelmessig. Flere tyske offensiver hadde byens erobring som delmål, særlig slaget ved Somme (1916) og slaget ved Amiens (1918) som innledet den avsluttende Hundredagers-offensiven.  Under andre verdenskrig var byen mål for gjentatte luftangrep og ble betydelig ødelagt. Dagens bybilde er preget av den omfattende gjenoppbyggingen på 1950-tallet som også reorganiserte deler av gatesystemet for bedre trafikkflyt. I 1970 fikk byen et universitet, L'université de Picardie Jules-Verne.
Lagtingsvalget på Færøyene 1940

Lagtingsvalget på Færøyene 1940 ble avholdt 30. januar 1940.
Fólkaflokkurin stilte til valg for første gang.
Lotte Kjeseth

Meritter

2006 – Bronse i NM i sin klasse.

2007 – Sølv i NM i sin klasse.
Dicheros inermiceps

Utseende

En middelsstor (ca. 20 millimeter), blank, svart gullbasse uten metallisk glans. Hver dekkvinge har en stor, lysgul flekk.

Utbredelse

Arten finnes i Thailand og Vietnam.
Niphosoma

Levevis

Disse billene har larver som lever i død ved.

Utbredelse

Artene er kjent fra India inkludert Sikkim.
Lil Pump

Bakgrunn

Da Gazzy Garcia var tretten år gammel ble han kjent med Omar Pineiro, bedre kjent som Smokepurpp. Han har også blitt omtalt med kallenavnet «Slim Jesus», men har gitt streng beskjed til fansen om at han ikke liker dette. De to samarbeidet senere med musikken. Garcia og Pineiro ble begge utvist fra flere lokale skoler, og Garcia begynte derfor på en alternativ skole, men ble utvist i tiende klasse for å drive ugagn.
Plutonisme

Andre betydninger

En kan av og til i dag se plutonisme brukt om magmatiske prosesser som foregår dypt nede i litosfæren – til forskjell fra vulkanismen i de øvre delene av jordskorpen. En snakker da om plutonske bergarter.
Gullsnittanagar

Utbredelse

Den er endemisk til Brasil.
Sommernatt i Froland

Sommernatt i Froland er et musikkalbum med 2Gether, utgitt i 2009. Plateselskapet var Busk Records.
Fort Michilimackinac

Fort Michilimackinac var en fransk handelsstasjon (1715-1761) og et britisk (1761-1763) militært støttepunkt på den søndre side av Mackinacsundet. Stedet ligger i den nåværende byen Mackinaw City i delstaten Michigan.

Grunnleggelse

Fortet ble bygd som handelsfaktori av franskmennene omkring 1715 og var befestet med trepalisader og blokkhus.

Pontiacs krig

Britene overtok fortet i 1761 men tapte det midlertidig til ojibwaene, som i samband med Pontiacs krig i 1763 ved en krigslist klarte å ta seg inn i fortet og drepe nesten hele besetningen.

Nedleggelse

Etter å ha gjenerobret fortet bestemte britene seg for at det ikke oppfylte militære krav på en tidmessig festning og bygde i stedet et fort av stein, Fort Mackinac, på en øy i Mackinacsundet. Etter at garnisonen flyttet dit i 1781 ble Fort Michilimackinac ødelagt.
Minot Air Force Base

Minot Air Force Base er en av det amerikanske flyvåpenets flystasjoner, og ligger i Ward County i delstaten Nord-Dakota i USA, litt nord for byen Minot. Den er hjem for 5th Bomb Wing.
Rhacocassis

Utseende

Middelsstore, bredt ovale, halvblanke, lyst gulbrune skjoldbiller, vanligvis med svarte flekker eller streker. Sett fra siden er de kjegleformede. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er kraftig utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen oval. Pronotum er rundet, dekkvingenes "skuldre" varierende framskytende. Det opphøyde midtpartiet av dekkvingene har ujevn, fin punktering.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen.

Utbredelse

Slekten er kjent fra Sri Lanka, Vest-Malaysia, Sumatra og Borneo.
Den gylne ape

Handling

Lotte har fått sommerjobb som dyrepasser. Lillebroren Lars er for ung til å få jobb, men blir et plagsomt og masete påheng til søsteren.
Men Dyreparken er ikke bare dyr, Kaptein Sabeltann, politimester Bastian og Kardemomme by. Der finnes også en kjempemystisk skog -Tåkeskogen. Der bor en mystisk figur som er omringet av gåtefull røyk. Den hårete figuren, som etter hvert viser seg å være en ape, har en gullbok der den skriver ned et lite budskap til barna. Lars skjønner begynner å forstå etterhvert at Den gylne ape vil ha kontakt. I skyggene lusker de to skurkene Gulrot og Lakris, rundt som vil fange apen for så å selge den for flere millioner.  Samtidig jakter de på Kaptein Sabeltanns-skatt.
Kozelsk

Kozelsk (russisk: Козе́льск) er en by i Kaluga oblast i Russland. Den ligger ved elva Zjizdra (ei sideelv til Oka), 60 km sørvest for Kaluga. Innbyggertall: 19 907 (folketelling 2002).

Historie

Byen Kozelsk ble første gang nevnt i en krønike under året 1146, som en del av Fyrstedømmet Tsjernigov. Kozelsk ble berømt våren 1238, da byens syv år gamle fyrste Vasilij, sønn av Titus, måtte forsvare byen mot Batu Khans hær. Batu Khan kalte Kozelsk en «ond by» etter at byens innbyggere hadde slåss mot angriperne i syv uker på rad, og hadde drept rundt 4000 av fiendens soldater under beleiringen. Innbyggerne i Kozelsk var imidlertid kraftig i mindretall og nesten alle døde under slaget.
I 1446 var Kozelsk midlertidig underlagt Storhertugdømmet Litauen. I 1494 ble byen etterhvert annektert av Storfyrstedømmet Moskva. I 1607 var en Ivan Bolotnikovs enheter stasjonert i Kozelsk og gjorde motstand mot tsaristenes arme.
Klosteret Optina Pustyn ligger like ved byen. På 1800-tallet ble klosteret viden kjent for sin «starets». Under andre verdenskrig ble det opprettet en leir for krigsfanger i klosteret, beregnet for polske offiserer som ble tatt til fange av Den røde armé under den russiske invasjonen av Polen i 1939. Mellom april og mai 1940 overførte NKVD rundt 4 500 av dem til et skogsområde i nærheten av Katyn, hvor de ble henrettet i det som ble kjent som Katynmassakren. De gjenværende 200 offiserene ble sent til en leir i Pavlisjtsjev Bor og deretter til Grjazovets. Byen var okkupert av Tyskland fra oktober 1941 til 27. desember 1941. Kozelsk ble fullstendig ødelagt, men ble gjenoppbygd etter krigen.
Cessna 182 Skylane

Utvikling

Cessna 182 ble lansert i 1956 som nesehjulsversjon av halehjulsflyet Cessna 180. I 1957 kom modellen 182A som var det første som fikk tilnavnet Skylane. I senere modeller er vinduene og motoren blitt større. 
I 1980 ble produksjonen stoppet på grunn av de amerikanske produktansvarslovene, men da denne loven ble forandret tidlig i 1990-tallet ble produksjonen startet igjen. Siden 2005 leveres flyet med multifunksjonsskjermer i dashbordet, såkalt glasscockpit, som standardutstyr i stedet for tradisjonelle instrumenter.
Cessna 182 har blitt bygget på lisens i Argentina av DINFIA (med kortkode A182), og i Frankrike av Rheims Aviation, som F-182.

Konstruksjon

Cessna 182 er et helmetallfly for det meste av aluminium. Enkelte deler som tuppen av vingene og fremre del av cowlingen (motorpanseret) er av glassfiberepoxy eller termoplast. Vingen har samme form som den mindre Cessna 172 og de større Cessna 205 og Cessna 206 og har vingeprofilen  NACA 2412. Det er små forskjeller på flap og balanseror mellom disse modellene.

Motorer

Motoren er sekssylindret boksermotor på 230 eller 235 HK , 170 eller 175 kW. Flyene leveres med motorer fra motorprodusentene Lycoming, Continental eller SMA. Den sterkeste motoren er utstyrt med turbo.

Propell

Vanligvis benyttes tobladet konstanthastighetspropell, det vil si propell med vridbare blad. Som del av støydempingstiltak kan det monteres tre eller firebladet propell.
The Masters Tournament 2017

The Masters Tournament 2017 var den 81. utgaven av golfturneringen Masters. Den ble arrangert fra 6. til 9. april 2017, på Augusta National Golf Club i Augusta, Georgia. Sergio García vant turneringen etter omspill.
Sandtorg (kommune)

Sandtorg var en norsk kommune. Sandtorg herred ble i 1926, i likhet med Skånland herred utskilt som egne kommuner fra Trondenes herred. Fra 1. januar 1964 ble Sandtorg kommune slått sammen med kommunene Trondenes og Harstad, og er i dag en del av Harstad kommune.
Administrasjonssentret i Sandtorg kommune var Harstad. Den gamle kommunen strakte seg fra byskillet til fylkesgrensen mot Nordland i sør. Arealet var 176,61 km². Befolkningstallet i kommunen økte fra 5388 i 1950 til 7398 i 1963. Herredet hadde 32 matrikkelgårder med en samlet skyld på 249 skyldmark.
En viktig politiker i nyere tid var Bjarne Berg-Sæther (1919–2009). Han var ordfører fra 1948 til kommunesammenslåingen i 1964, og ble også den første ordfører av den sterkt utvidede Harstad kommune. Berg-Sæther ble dermed også den siste ordfører i Sandtorg. I løpet av hans periode etter krigen kom båtfabrikker i drift på Rødskjær, lysløype ble bygget og bygda opplevde en befolkningsfordobling. I dag er Sandtorg i skifte fra landbruk, fiske og kjøttproduksjon til å bli et rent boligområde for bygdas beboere som for en stor del arbeider i Harstad.